ส่วนที่ 1

ข้อมูลสรุป (Executive Summary)

บริษัท ไมเนอร์ อินเตอร์เนชั่นแนล จำกัด (มหาชน) (“บริษัท” หรือ “MINT”)
เป็นผู้ประกอบธุรกิจโรงแรม ธุรกิจขายอาหารและเครื่องดื่ม ธุรกิจให้บริการเพื่อสุขภาพ
ธุรกิจให้เช่าศูนย์การค้าและอสังหาริมทรัพย์ ธุรกิจพัฒนาอสังหาริมทรัพย์ ธุรกิจบันเทิงและกิจการอื่น
ๆ ที่เกี่ยวข้องกับธุรกิจโรงแรม บริษัทได้เริ่มก่อตั้งในปี 2521
และเข้าจดทะเบียนในตลาดหลักทรัพย์แห่งประเทศไทย เมื่อเดือนตุลาคม 2539 ภายใต้ชื่อ บริษัท
รอยัล การ์เด้นท์ รีซอร์ท จำกัด (มหาชน) ซึ่งเริ่มดำเนินกิจการโรงแรมรอยัล การ์เด้นท์ รีซอร์ท
พัทยา บริษัทได้ประสบความสำเร็จและได้ขยายธุรกิจโดยการลงทุนก่อสร้างโรงแรม
เข้าซื้อหุ้นโรงแรมและร่วมลงทุนกับโรงแรมชั้นนำในต่างประเทศ ซึ่งในปัจจุบัน
มีโรงแรมที่เปิดดำเนินการจำนวน 15 โรงแรม ภายใต้ชื่อ “แมริออท” “โฟร์ซีซั่นส์” “อนันตรา”
และแบรนด์อื่น ๆ ในต่างประเทศ อาทิ โรงแรมฮาร์เบอร์วิว ในเวียดนาม และ
โรงแรมโบดูฮูราและโรงแรมนาลาดู ในมัลดีฟส์ นอกจากนี้ บริษัท
ยังได้ขยายธุรกิจโดยการทำสัญญาบริหารโรงแรมให้กับโรงแรมในมัลดีฟส์ สหรัฐอาหรับเอมิเรตส์
เวียดนาม และอินโดนีเซีย ซึ่งคาดว่าจะเป็นธุรกิจที่มีศักยภาพในการขยายตัวในอนาคต

ในปี 2546 บริษัท ได้เพิ่มสัดส่วนการลงทุนในบริษัท เดอะไมเนอร์ ฟู้ด กรุ๊ป จำกัด (มหาชน)
(“MFG”) อย่างมีนัยสำคัญ ซึ่งปัจจุบันมีสถานะเป็นบริทย่อยของบริษัท โดยมีสัดส่วนการถือหุ้น ร้อยละ
99.68 ธุรกิจหลักของ MFG
ประกอบด้วยการให้บริการร้านอาหารและเครื่องดื่มภายใต้เครื่องหมายการค้า “เดอะ พิซซ่า”
“สเวนเซ่นส์” “ซิซเล่อร์” “แดรี่ควีน” “เบอร์เกอร์คิง” และ “เลอแจ๊ส”
ซึ่งเป็นการประกอบการแบบลงทุนโดยบริษัทเองและการให้สิทธิแฟรนไชส์ ณ สิ้นปี 2550
มีจำนวนสาขาทั้งสิ้น 676 สาขา ในประเทศไทย จีน ฟิลิปปินส์ กัมพูชา
และประเทศในกลุ่มตะวันออกกลาง
การลงทุนดังกล่าวเป็นกลยุทธ์สำคัญของบริษัทในการเพิ่มศักยภาพของยอดขายและกำไร
ในขณะเดียวกันสามารถลดความเสี่ยงจากการพึ่งพิงธุรกิจหลักแต่เพียงธุรกิจเดียว
ซึ่งบริษัทได้สามารถแสดงการเติบโตของรายได้และผลกำไรที่เกิดจากการรวม 2
ธุรกิจหลักเข้าด้วยกัน จากผลสำเร็จดังกล่าว บริษัทจึงได้เปลี่ยนชื่อจาก บริษัท รอยัล การ์เด้น
รีซอร์ท จำกัด (มหาชน) มาเป็นบริษัทไมเนอร์ อินเตอร์เนชั่นแนล จำกัด (มหาชน)
นับตั้งแต่เมษายน 2548 เป็นต้นมา

ในปี 2550 สัดส่วนรายได้ของบริษัทแบ่งเป็นรายได้จากธุรกิจอาหารร้อยละ 47
จากธุรกิจโรงแรมร้อยละ 38 ธุรกิจให้เช่าศูนย์การค้าและอสังหาริมทรัพย์ ร้อยละ 3 ธุรกิจสปา
ร้อยละ 3 ธุรกิจพัฒนาอสังหาริมทรัพย์ ร้อยละ 2 ธุรกิจบันเทิงและอื่น ๆ ร้อยละ 4
และรายได้อื่นร้อยละ 3 ซึ่งบริษัทมีศักยภาพการเติบโตทั้งในและต่างประเทศ
เนื่องมาจากความเป็นผู้นำธุรกิจ ในเรื่องส่วนแบ่งตลาด
ความเป็นเจ้าของแบรนด์และสถานะการเงินที่แข็งแกร่ง โดยแนวโน้มและอัตราการเติบโตดังกล่าว
อาจต้องคำนึงถึงปัจจัยเสี่ยงทางธุรกิจ
ซึ่งประกอบไปด้วยความเสี่ยงจากความผันผวนของอุตสาหกรรมท่องเที่ยว
ซึ่งอาจเกิดจากเหตุการณ์ที่ไม่สามารถควบคุมได้ เช่น การแพร่ของโรคระบาด
การก่อการร้ายและภัยธรรมชาติ
นอกจากนี้ยังรวมถึงความเสี่ยงจากความกังวลในเหตุการณ์ไม่สงบทางการเมือง
ความเสี่ยงจากการเพิ่มขึ้นของการแข่งขันในธุรกิจโรงแรม
อาหารและเครื่องดื่มและสถานบริการสปา โดยเฉพาะในเรื่องการแข่งขันด้านราคาสินค้าและบริการ
นอกจากนี้ยังมีความเสี่ยงที่อาจเกิดจากที่บริษัทได้เริ่มโครงการใหม่ ๆ ในเรื่องสิทธิการเช่าที่ดิน
และการต่อสัญญาแฟรนไชส์จากเจ้าของสิทธิ
ตลอดจนความเสี่ยงทางด้านการเงินซึ่งเกิดจากการเปลี่ยนแปลงอัตราแลกเปลี่ยนและอัตราดอกเบี้ย
เป็นต้น

ในส่วนของโครงสร้างกลุ่มบริษัท ซึ่ง ณ 31 ธันวาคม 2550
บริษัทมีโครงสร้างการถือหุ้นในบริษัทย่อย ซึ่งมีลักษณะการถือหุ้นไขว้ระหว่างบริษัท เดอะ
ไมเนอร์ฟู้ดกรุ๊ป จำกัด (มหาชน) (“MFG”) และบริษัทไมเนอร์ คอร์ปอเรชั่น จำกัด (มหาชน)
(“MINOR”) การถือหุ้นใน MINT ของ MFG ถึงแม้จะมีโครงสร้างการถือหุ้นไขว้ แต่ MFG
จะไม่เพิ่มสัดส่วนการถือหุ้น MINT และจะไม่ใช้สิทธิออกเสียงในการประชุมผู้ถือหุ้นของ MINT
ในทุกกรณี ทั้งนี้ บริษัท ได้บันทึกสัดส่วนการถือหุ้นดังกล่าวในรูปแบบหุ้นทุนซื้อคืน (Treasury
Stock) และจะไม่มีการเพิ่มสัดส่วนการถือหุ้น MINT แต่อย่างใด กรณีการถือหุ้นใน MINOR ของ
MFG ก็เป็นอีกกรณีหนึ่งที่จัดว่าเป็นการถือหุ้นไขว้ ทั้งนี้เนื่องมาจากการลงทุนในเชิงกลยุทธ์นับตั้งแต่ปี
2536 (โปรดพิจารณารายละเอียดโครงสร้างการถือหุ้นไขว้เพิ่มเติมในข้อ 8 โครงสร้างเงินทุน)

สรุปฐานะการเงิน และผลการดำเนินงานของบริษัท สำหรับปี 2550 บริษัท มีรายได้รวม 14,029
ล้านบาท เพิ่มขึ้นจากช่วงเดียวกันของปีก่อนร้อยละ 13 และบริษัท มีกำไรสุทธิ 1,611 ล้านบาท
เพิ่มขึ้นจากช่วงเดียวกันของปีก่อนคิดเป็นร้อยละ 26 และบริษัทมีสินทรัพย์รวม 21,280 ล้านบาท
เพิ่มขึ้น เมื่อเทียบกับสินทรัพย์รวม ณ สิ้นปี 2549 ซึ่งเท่ากับ 17,787 ล้านบาท
ทั้งนี้มีสาเหตุหลักมาจากการเพิ่มขึ้นของที่ดินและโครงการพัฒนาอสังหาริมทรัพย์เพื่อขาย
(โครงการสมุย บีช เรสซิเด้นซ์) ที่ดินและโครงการระหว่างการพัฒนา (โรงแรมอนันตรา ภูเก็ต
และโครงการราชดำริ เรสซิเด้นซ์) และสินทรัพย์ถาวรของบริษัท (โรงแรมโฟร์ซีซั่น เกาะสมุย
และ การเปิดสาขาใหม่ของธุรกิจอาหาร) บริษัทมีหนี้สินรวม 11,572 ล้านบาท เพิ่มขึ้นจาก ณ
สิ้นปีที่แล้วซึ่งเท่ากับ 9,662 ล้านบาท เนื่องจากบริษัท
มีการเบิกเงินกู้ระยะสั้นเพิ่มขึ้นเพื่อนำไปใช้ในการก่อสร้างโครงการระหว่างการพัฒนาและสินทรัพย์ถาวร
ในขณะที่บริษัท มีส่วนของผู้ถือหุ้น 9,708 ล้านบาท เพิ่มขึ้นสิ้นปี 2549 ซึ่งเท่ากับ 8,124 ล้านบาท
เนื่องจากกำไรสะสมที่เพิ่มขึ้นจากผลการดำเนินงาน
และการออกหุ้นเพิ่มทุนจากการแปลงสภาพใบสำคัญแสดงสิทธิซื้อหุ้นสามัญ

ในช่วงปลายปี 2549 บริษัทได้ลงทุนในบริษัท เอส แอนด์ พี ซินดิเคท จำกัด (มหาชน) หรือ
“S&P” โดยการเข้าซื้อหุ้นสามัญและใบสำคัญแสดงสิทธิเพื่อซื้อหุ้นสามัญของ S&P จากผู้ถือหุ้นเดิม
เป็นจำนวน 9,710,573 หุ้น และ 8,069,627 หน่วย
และหลังการแปลงสภาพใบสำคัญแสดงสิทธิในช่วงต้นปี 2550 ที่ผ่านมา ทำให้ ณ 31 ธันวาคม 2550
บริษัท ถือหุ้นเป็นสัดส่วนร้อยละ 19.01 ซึ่งการลงทุนครั้งนี้ถือว่าเป็นกลยุทธ์การลงทุนระยะยาว
เนื่องจาก S&P มีจุดเด่นในธุรกิจอาหาร ซึ่งสามารถสนับสนุนธุรกิจของบริษัท ได้ในอนาคต

พัฒนาการที่สำคัญของบริษัทในด้านธุรกิจโรงแรม บริษัท เปิดดำเนินการโรงแรมแห่งใหม่ 2 แห่ง
ในไตรมาส 1 ปี 2550 ได้แก่ โรงแรมโฟร์ซีซั่น เกาะสมุย และ โรงแรมนาลาดู มัลดีฟส์
ในเดือนกุมภาพันธ์และมีนาคมตามลำดับ ซึ่งการเปิดดำเนินการเป็นไปตามการคาดการณ์ของบริษัท
ทั้งนี้ โรงแรมทั้ง 2 แห่ง มีอัตราการเข้าพักอยู่ในระดับสูงเนื่องจากเป็นช่วงฤดูการท่องเที่ยว
และบริษัท จะเริ่มรับรู้รายได้และส่วนแบ่งกำไรจากโรงแรมทั้ง 2 แห่ง ในไตรมาสนี้เป็นต้นไป
นอกจากนี้ บริษัท ได้เข้าลงทุนในสัดส่วนร้อยละ 20 ในบริษัท Serendib Hotel Limited
ซึ่งเป็นบริษัทย่อยของ Hemas Holdings Limited (Hemas)
ซึ่งเป็นเจ้าของและผู้บริหารโรงแรม 4 แห่ง ในศรีลังกา ได้แก่ Serendib Hotel Club
Dolphin Hotel Miami Hotel และ Sigiriya Hotel
ซึ่งการลงทุนดังกล่าวบริษัทได้ดำเนินการแล้วเสร็จในเดือนเมษายน ปี 2550

ในเดือนเมษายน ปี 2550 บริษัท หัวหินรีซอร์ท จำกัด (บริษัทย่อยของ MINT) ได้ทำคำเสนอซื้อ
(Tender Offer) หลักทรัพย์ทั้งหมดของ บริษัท โรงแรมราชดำริ จำกัด (มหาชน) (RHC)
จำนวน 1,887,945
หุ้นโดยบริษัทมีความประสงค์เพื่อที่จะขอเพิกถอนหลักทรัพย์ของกิจการออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
และมีผู้แสดงเจตนาขายทั้งสิ้น 1,235,562 หุ้น ทำให้บริษัท หัวหิน รีซอร์ท จำกัด ถือหุ้น RHC
ทั้งสิ้น 19,923,152 หุ้น คิดเป็นร้อยละ 44.27 ของจำนวนหุ้นที่จำหน่ายได้แล้วทั้งหมดของกิจการ
เมื่อรวมกับที่ MINT ถืออยู่ 24,424,465 หุ้น หรือร้อยละ 54.28 ทำให้ MINT
ถือหุ้นโดยตรงและโดยอ้อมรวมเป็น 44,347,617 หุ้น หรือร้อยละ 98.55 และ RHC
ได้ดำเนินการเพิกถอนหลักทรัพย์ของกิจการออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทยเสร็จสิ้นเมื่อวันที่
12 กรกฎาคม 2550

ในเดือนกรกฎาคม ปี 2550 บริษัทได้ลงทุนเพิ่มในบริษัท โคโคปาล์ม โฮเต็ล แอนด์รีสอร์ท จำกัด
ทำให้บริษัทถือหุ้นเพิ่มขึ้นจากเดิมร้อยละ 65 ของหุ้นทั้งหมด (โดยมีสิทธิออกเสียงร้อยละ 40
ของสิทธิออกเสียง) มาเป็นถือหุ้นร้อยละ 100 ของหุ้นทั้งหมด (โดยมีสิทธิออกเสียงร้อยละ 100)
เพื่อให้เกิดความคล่องตัวในการบริหารงาน
และขจัดข้อขัดแย้งกฎหมายในเรื่องการถือหุ้นของคนต่างด้าว

ในด้านธุรกิจอาหาร ในสิ้นปี 2550 บริษัท มีสาขาร้านอาหารทั้งสิ้น 676 สาขา
โดยมีการเปิดใหม่จำนวน 45 สาขา แบ่งเป็นสาขาที่บริษัท ลงทุนเอง จำนวน 22 สาขา
และสาขาแฟรนไชส์ จำนวน 23 สาขา

อย่างไรก็ตาม ในปีนี้ธุรกิจพัฒนาอสังหาริมทรัพย์จะเข้ามามีบทบาทสำคัญต่อการดำเนินงานของบริษัท
โดยในสิ้นปี 2550 บริษัท ได้รับรู้รายได้จากการขายบ้านพักตากอากาศในโครงการ สมุย บีช
เรสซิเด้นซ์จำนวน 2 หลัง มูลค่ารวม 228 ล้านบาท
โดยบริษัทคาดว่าโครงการบ้านพักตากอากาศระดับหรูหรานี้จะได้รับการตอบรับจากลูกค้าระดับบนและชาวต่างชาติ
เป็นอย่างดี ปัจจุบัน บริษัทยังมีบ้านพักตากอากาศในโครงนี้จำนวน 11 หลัง

(ผู้ถือหุ้นควรอ่านรายละเอียดข้อมูลส่วนที่ 2)